พลังประชารัฐโดนย้อนศร มีผู้สมัครถือหุ้นสื่อด้วย
ที่สกลนคร-กทม.เขต 15  ธนาธรโวยคนจ้องทำลาย,ธนาธร ลุยมรสุมคดีการเมืองปลุกลูกพรรคทำการเมืองสร้างสรรค์ ติวเข้มว่าที่ ส.ส.ก่อนเข้าสภา ไฟเขียวให้ดีแทคเปิดเผยข้อมูลการใช้ โทรศัพท์มือถือ ปมโอนหุ้น บ.วี-ลัค มีเดียฯ เรื่องจะได้จบเชื่อ มีคนกลุ่มหนึ่งจ้องทำลาย ย้ำไม่มีแนวคิดล้มล้างสถาบัน ชวนแฟนคลับร่วมจับตานับคะแนนใหม่ที่นครปฐม พปชร.นัดถกผู้สมัคร ส.ส.ถือหุ้นสื่อ สมชัย ชี้เกมโดมิโนการเมืองเริ่มต้นแล้ว กรณ์ แบะท่าร่วมรัฐบาล พปชร. เชาว์ ฉะยับผลงานโบดำ รบ.คสช. บิ๊กตู่ ขึ้นโชว์วิชันบนเวทีผู้นำโต๊ะกลมที่จีน ชูภาพจับมือ สี จิ้นผิง-ประเทศไทยต้องไปต่อ แอมเนสตี้บี้ อสส.รีบเคลียร์คดีการเมือง,ท่ามกลางมรสุมการเมืองที่นายธนาธร จึงรุ่งเรืองกิจ หัวหน้าพรรคอนาคตใหม่ ถูกคดีการเมืองกระหน่ำใส่ ล่าสุดนายธนาธรประกาศยินดีให้ บมจ. โทเทิ่ล แอ็คเซ็ส คอมมูนิเคชั่น (ดีแทค) เปิดเผยข้อมูลการใช้สัญญาณโทรศัพท์มือถือ กรณีการโอนหุ้นบริษัท วี-ลัค มีเดีย จำกัด,ปลุกทำการเมืองสร้างสรรค์,เมื่อเวลา 09.00 น. วันที่ 27 เม.ย. ที่ จ.ชลบุรี พรรคอนาคตใหม่จัดประชุมใหญ่สามัญครั้งที่ 1/2562 มีนายธนาธร จึงรุ่งเรืองกิจ หัวหน้าพรรคอนาคตใหม่ กล่าวเปิดประชุมว่า ขอบคุณการทำงานอย่างหนักของทุกคน ทำให้พรรคอนาคตใหม่ที่จัดตั้งได้ไม่ถึง 1 ปี แต่ได้รับความนิยมจากประชาชนมีคะแนนมาเป็นลำดับที่ 3 กว่า 6.2 ล้านเสียงในการเลือกตั้งที่ผ่านมา นี่คือผลงานของพวกเราทุกคน เราพูดมาตลอดว่าแม้การเลือกตั้งจะผ่านไปแล้ว คนที่ได้เป็น ส.ส.เข้าไปทำงานในสภาผู้แทนราษฎรอย่างเข้มแข็ง เรามีกิจกรรมการอบรม ส.ส.ให้ความรู้เรื่องการเข้าไปทำงานในสภา โดยมีนักวิชาการ รวมถึงผู้มีประสบการณ์ในงานการเมืองมากมายมาร่วมเป็นวิทยากร ในส่วนของคณะทำงานจังหวัดจะดำเนินการรับสมัครสมาชิก ทำกิจกรรมกับสมาชิก ทำงานการเมืองอย่างสร้างสรรค์ต่อไป,ติวเข้มว่าที่ ส.ส.ก่อนเข้าสภา,ผู้สื่อข่าวรายงานว่า สำหรับการประชุมใหญ่สามัญพรรคอนาคตใหม่ครั้งนี้ มีประเด็นเกี่ยวกับเรื่องการชี้แจงงบประมาณ การจัดกิจกรรมต่างๆตลอดทั้งปี โดยทุกวาระให้ที่ประชุมลงมติรับรอง ขณะที่กิจกรรมการอบรม ส.ส. มีการออกแบบเวิร์กช็อป และให้ความรู้ต่างๆเป็นเรื่องราวเกี่ยวกับการทำงานในสภาผู้แทนราษฎร โดยนักวิชาการชั้นนำ และผู้มีประสบการณ์,ไฟเขียวดีแทคเผยข้อมูลมือถือ,นายธนาธรยังให้สัมภาษณ์เพิ่มเติมกับเพจสื่อพลเมือง ถึงกรณี กกต.แจ้งข้อกล่าวหาเรื่องการโอนหุ้น บริษัท วี-ลัค มีเดีย จำกัด ว่า ไม่แปลกใจที่ตน แกนนำคนอื่น และพรรคถูกโจมตีมากมาย เพราะมีจุดยืนอย่างมั่นคงต่อต้านการสืบทอดอำนาจของเผด็จการ ทุกคดีที่ถูกกล่าวหาเรามั่นใจในความบริสุทธิ์ ไม่มีคดีไหนที่จะเอาผิดตนและแกนนำพรรคได้ ยืนยันว่าวันที่ 30 เม.ย. จะเดินทางไปชี้แจงกับคณะกรรมการการเลือกตั้ง (กกต.) กรณีการโอนหุ้น พร้อมหลักฐานสมุดจดทะเบียนบริษัทที่รายละเอียดทุกอย่างของผู้ถือหุ้นทุกคนอยู่ในนั้นด้วย ส่วนที่มีผู้สืบค้นเรื่องการเดินทางจาก จ.บุรีรัมย์ กลับมา กทม. เพื่อโอนหุ้นในวันที่ 8 ม.ค.2562 ยินดีอย่างยิ่งและอนุญาตให้ บมจ. โทเทิ่ล แอ็คเซ็ส คอมมูนิเคชั่น (ดีแทค) เปิดเผยข้อมูลการใช้สัญญาณโทรศัพท์มือถือได้เลย เรื่องจะได้จบ,เชื่อมีคนกลุ่มหนึ่งจ้องทำลาย,นายธนาธรกล่าวต่อว่า วันนี้ปฏิเสธไม่ได้ว่ามีคนกลุ่มหนึ่งจ้องทำลายพวกเรา โดยที่พวกเขาไม่มีข้อมูล หรือข้อพิสูจน์ที่ชัดเจน ยืนยันว่าการโอนหุ้นเมื่อวันที่ 8 ม.ค. ในทางกฎหมายมีผลผูกพันต่อผู้โอน ผู้รับ และบริษัทโดยสมบูรณ์แล้ว ขั้นตอนที่ต้องไปแจ้งยังกระทรวงพาณิชย์นั้น อยู่นอกเหนือความควบคุมของตน ในวันเปิดรับผู้ลงสมัครรับเลือกตั้ง ส.ส. ผู้สมัครทุกคนคงจัดการกันตามกฎหมายแล้ว ไม่มีใครรู้ว่าต้องชี้แจงว่าเคยถือหุ้นมาก่อนแต่โอนไปแล้ว ถ้าต้องการแบบนี้ กกต.ต้องเขียนกฎหมายใหม่ให้ชัด,ย้ำไม่มีแนวคิดล้มล้างสถาบัน,เมื่อถามถึงกระแสโจมตีแกนนำพรรคอนาคตใหม่ จนอาจทำให้ไม่ได้เข้าสภา นายธนาธรตอบว่า ผมและแกนนำพรรค ยืนยันว่าไม่เคยมีแนวคิดล้มสถาบันพระมหากษัตริย์ เพียงแต่เข้ามาทำงานการเมืองเพราะอยากเห็นประเทศเป็นประชาธิปไตย มีนิติรัฐเท่าเทียม กัน การจะไปถึงจุดนั้นต้องปฏิรูปกองทัพ ปฏิรูปข้าราชการที่ใหญ่เทอะทะ ฉุดรั้งสังคมไทยไม่ให้ไปไกลมากกว่านี้ ทำให้คนกลุ่มหนึ่งเสียประโยชน์ 8 นโยบายที่จะทำในเรื่องนี้ ดีไม่ดีอาจต้องใช้เวลาเป็น 10 ปี ถ้าเข้าสภาไป ไม่ว่าจะเป็นฝ่ายค้านหรือรัฐบาล ผมจะทำให้เห็นว่านักการเมืองที่ดีเป็นไปได้ เพื่อจะได้ทำให้คนกลับมายึดมั่นในระบอบรัฐสภาอีกครั้ง การเลือกต่อสู้ทางการเมืองผ่านระบบรัฐสภา คือการประนีประนอมในตัวเองอยู่แล้ว เพราะอนาคตใหม่ไม่มีทางได้ ส.ส. 500 คน การเปลี่ยนผ่านในกลไกรัฐสภาจึงต้องค่อยเป็นค่อยไป ไม่มีทาง upside-down (พลิกผัน) ได้ภายในวันเดียว กลับกันหากปิดทางในรัฐสภาให้คนที่มีความฝันเดียวกันมหาศาลนับล้านคน ไม่ใช่สิ่งที่ดี เพราะต้องหันไปใช้ช่องทางการเปลี่ยนแปลงแบบอื่น,ชวนจับตานับคะแนนใหม่,ผู้สื่อข่าวรายงานว่า นายธนาธรยังโพสต์เฟซบุ๊กเพิ่มเติม ชักชวนสมาชิกร่วมกิจกรรมวันที่ 28 เม.ย. จับตาการนับคะแนนใหม่ทุกหน่วย อาทิ เขตเลือกตั้งที่ 1 จ.นครปฐม ที่ทราบมาว่ามีการนับและรวมผลคะแนนผิดพลาด ต้องนับใหม่ทั้งหมด และผู้สมัครจากพรรคอนาคตใหม่มีโอกาสพลิกกลับมาชนะขอเชิญชาวนครปฐม และพื้นที่ใกล้เคียง ไปร่วมจับตาสังเกตการณ์ด้วยกัน ที่อาคารศูนย์ศิลปวัฒนธรรมเฉลิมพระเกียรติ 6 รอบ พระชนมพรรษา มหาวิทยาลัยศิลปากร วิทยาเขตพระราชวังสนามจันทร์ และช่วงบ่ายจะเปิดบรรยายสาธารณะ ที่สำนักงานใหญ่พรรคอนาคตใหม่ ชั้น 5 อาคารไทยซัมมิททาวเวอร์ ถนนเพชรบุรีตัดใหม่ เพื่อเล่าถึงสิ่งดีๆที่ได้จากทิปยุโรปล่าสุด จากนั้นเปิดวงคุย มาแลกเปลี่ยนความคิดเห็นถึงการพัฒนาประเทศไทยให้ก้าวไปข้างหน้า พร้อมรับมือโลกยุคใหม่ในทุกมิติ ดำเนินรายการโดย นพ.วาโย อัศวรุ่งเรือง หรือหมอเก่ง,พปชร.นัดถกเจอย้อนศรถือหุ้นสื่อ,ด้านนายพุทธิพงษ์ ปุณณกันต์ ประธานยุทธศาสตร์ กทม. พรรคพลังประชารัฐ (พปชร.) กล่าวถึงกรณีนายณรงค์ รุ่งธนวงศ์ หัวหน้าศูนย์ข้อมูลและสถิติ กองอำนวยการเลือกตั้งพรรคเพื่อไทย ยื่นหนังสือต่อ กกต. ขอให้ตรวจสอบคุณสมบัตินายชาญวิทย์ วิภูศิริ ผู้สมัคร ส.ส. กทม. เขต 15 พรรคพลังประชารัฐ ที่ได้รับคะแนนเลือกตั้งเป็นอันดับที่ 1 กรณีถือหุ้นสื่อเข้าข่ายกระทำขัดรัฐธรรมนูญ รวมถึงนายสมศักดิ์ สุขประเสริฐ ผู้สมัคร ส.ส.สกลนคร เขต 5 พรรคพลังประชารัฐอีกราย ที่เข้าข่ายผิดลักษณะเดียวกันว่า โทรศัพท์พูดคุยกับนายชาญวิทย์แล้ว ขอตรวจสอบข้อมูลที่ถูกร้องก่อนว่าถูกร้องบริษัทไหน ต้องเตรียมข้อมูลชี้แจงอย่างไร ส่วนกรณีผู้สมัคร ส.ส.สกลนครเพิ่งเห็นจากข่าว ได้นัดหารือร่วมกับหัวหน้าพรรค เลขาธิการพรรค และฝ่ายกฎหมายวันที่ 29 เม.ย. เบื้องต้นนายชาญวิทย์ปฏิเสธว่าไม่ได้ทำสื่อ,พท.จี้ กกต.เร่งฟันปมจัดโต๊ะจีน,นายสุชาติ ลายน้ำเงิน อดีต ส.ส.ลพบุรี พรรคเพื่อไทย กล่าวถึงกรณี กกต.ระบุว่า คำร้องเรื่องการจัดระดมทุนโต๊ะจีนพรรคพลังประชารัฐ หากเงินยังไม่เข้าบัญชีพรรคอาจไม่สามารถเอาผิดได้ ว่าหากเป็นจริงคงเป็นเรื่องแปลกที่สุดในยุคปฏิรูป เพราะรูปแบบเช่นนี้ถือว่าความผิดสำเร็จแล้ว มีการจัดโต๊ะจีนระดมทุน มีการยื่นความจำนงและออกเช็ค เพื่อซื้อโต๊ะจีนที่จัดโดยพรรคพลังประชารัฐ สื่อมวลชนจำนวนมากนำเสนอข่าวไปอย่างชัดเจน เปรียบเหมือนตำรวจจับกุมคนร้ายขโมยของที่กระทำความผิดสำเร็จ พอถูกจับแม้จะคืนของที่ขโมยมาก็ยังถือว่ามีความผิดต้องโทษอยู่ดี กรณีซื้อโต๊ะจีนนี้ กกต.ควรพิจารณาตามข้อเท็จจริงที่ปรากฏ ไม่ควรหาช่องทางเพื่อช่วยเหลือกันหากเป็นเช่นนั้นจริงถือว่าเป็นการกระทำที่ไม่ถูกต้อง,บุกวางหรีดดำ กกต.เชียงใหม่,วันเดียวกันเวลา 15.00 น. ที่สำนักงานคณะกรรมการการเลือกตั้งจังหวัดเชียงใหม่ กลุ่มตัวแทนชาวบ้านในพื้นที่ อ.จอมทอง อ.สันป่าตอง อ.แม่วาง และ อ.ดอยหล่อ จ.เชียงใหม่ กว่า 100 คน ใช้ชื่อกลุ่ม ชมรมผู้รักประชาธิปไตย นำพวงหรีดดำมีข้อความไว้อาลัย กกต. พร้อมยื่นหนังสือขอความเป็นธรรม กรณี กกต.มีมติสั่งเพิกถอนสิทธิสมัครหรือใบส้มแก่นายสุรพล เกียรติไชยยากร ว่าที่ ส.ส.เชียงใหม่ เขต8 พรรคเพื่อไทย โดยตัวแทนชาวบ้านระบุว่าไม่เห็นด้วยกับคำตัดสินของ กกต. นายสุรพลทำบุญในนามส่วนตัว พร้อมยื่นหนังสือขอให้ทบทวนคำตัดสินแต่ถูกเจ้าหน้าที่ทหารจากทหารมณฑลทหารบกที่ 33 (มทบ.33) ร่วมกับตำรวจภูธรจังหวัดเชียงใหม่ กว่า 60 นาย ขวางไม่ให้นำพวงหรีดไปวางหน้าสำนักงาน กกต. อ้างเป็นวันหยุดราชการไม่มีใครทำงาน โดยใช้เวลาเจรจานานกว่า 1 ชั่วโมง กลุ่มชาวบ้านจึงยอมแยกย้ายนำพวงหรีดกลับไป,พปชร.พร้อมให้ตรวจสอบทุกกรณี,ต่อมาช่วงค่ำ นายธนกร วังบุญคงชนะ รองโฆษกพรรคพลังประชารัฐ กล่าวว่า ตามที่มีผู้ยื่นเรื่องขอให้ กกต.ตรวจสอบคุณสมบัติของนายสมศักดิ์ สุขประเสริฐ อดีตผู้สมัคร ส.ส.สกลนคร เขต 5 พรรคพลังประชารัฐ กรณีเป็นผู้ถือหุ้นในกิจการหนังสือพิมพ์ หรือสื่อมวลชนนั้น ตรวจสอบได้ ทุกอย่างอยู่ในกระบวนการยุติธรรมที่เท่าเทียมกัน ส่วนจะเชื่อมโยงไปถึงนายอุตตม สาวนายน หัวหน้าพรรค ที่เป็นผู้เซ็นรับรองคุณสมบัติหรือไม่นั้น ต้องรอฟังผลการตรวจสอบจาก ผอ.เลือกตั้ง จ.สกลนคร ก่อน กรณีมีเรื่องร้องเรียนในช่วงนี้ถือเป็นเรื่องปกติ พรรคไม่ได้ กังวลอะไร เราพร้อมให้ความร่วมมือตรวจสอบตามข้อร้องเรียนทุกเรื่อง โดยนายอุตตมกำชับลูกพรรคและทุกคนให้ดำเนินการตามกฎหมายตั้งแต่ก่อนการเลือกตั้ง ระหว่างการเลือกตั้ง และหลังการเลือกตั้ง,สมชัย ชี้เกมโดมิโนการเมืองเริ่ม,ขณะที่นายสมชัย ศรีสุทธิยากร อดีตผู้สมัคร ส.ส.สมุทรสาคร พรรคประชาธิปัตย์ และอดีตกรรมการการเลือกตั้ง (กกต.) กล่าวว่า ข้อร้องเรียนที่ทยอยยื่นต่อ กกต. ถือว่าสงครามที่ไม่มีจุดจบ หรืออินฟินิตี้วอร์เริ่มต้นขึ้นแล้ว การนำเรื่องคุณสมบัติ และลักษณะต้องห้ามของผู้สมัคร ส.ส. โดยเฉพาะประเด็นการถือครองหุ้นสื่อ มาตีความและบังคับใช้อย่างเคร่งครัด ดังนั้น ผู้สมัคร ส.ส.จะฝ่ายใดก็ตาม หากเป็นนักธุรกิจที่ถือครองหุ้น วันนี้แค่รอคอยว่าเมื่อใดจะมีการร้องหรือขุดคุ้ย เพราะเมื่อหนึ่งคนถูกตรวจสอบและถูกชี้ว่าขาดคุณสมบัติ การขอให้ตรวจสอบอีก 10 คน หรือ 100 คนก็จะเกิดขึ้น เมื่อระบบเลือกตั้งใหม่ทุกคะแนนมีความหมาย การขอให้ตรวจสอบผู้สมัครที่แม้ไม่ชนะเลือกตั้ง เพื่อสลายคะแนนทุกคะแนนที่จะสะสมเป็นคะแนนพรรคก็จะเกิดขึ้น ขณะนี้โดมิโนทางการเมืองเริ่มต้นแล้ว,กรณ์ แบะท่าร่วมรัฐบาล พปชร.,ขณะที่นายกรณ์ จาติกวนิช รองหัวหน้าพรรคประชาธิปัตย์ โพสต์เฟซบุ๊กชี้แจงกระแสข่าวพร้อมนำพรรคประชาธิปัตย์ไปร่วมรัฐบาลกับพลังประชารัฐ ว่าเป็นกรณีที่เกิดขึ้นในเวทีบรรยายเศรษฐกิจ อนาคตเศรษฐกิจไทย และโอกาสปากท้องของพี่น้องชาวใต้ เมื่อบรรยายจบมีการถาม-ตอบ และมีการเสนอขอให้เราร่วมรัฐบาลจากกลุ่มนักธุรกิจที่มาร่วมงาน จึงถามเป็นโพลล์ให้ผู้ร่วมงานยกมือตอบกันเอง ว่าอยากให้พรรคประชาธิปัตย์ทำอย่างไร เป็นการฟังเสียงประชาชน ปรากฏว่าเกือบทั้งห้องยกมือให้ร่วมรัฐบาลกับพลังประชารัฐ พอถามถึงประเด็นฝ่ายค้านอิสระ ไม่มีใครยกมือเลย ขอย้ำอีกครั้งจะฟังเสียงประชาชนเป็นหลัก และหลังการสรรหาหัวหน้าพรรคคนใหม่ เรื่องการร่วมรัฐบาล ผู้บริหารพรรคทุกคนต้องทำตามมติพรรคอยู่ดี 1 คน 1 เสียง,เชาว์ ฉะยับผลงาน รบ.คสช.,นายเชาว์ มีขวด รองโฆษกพรรคประชาธิปัตย์ โพสต์เฟซบุ๊กระบุว่า ทุกข์ของพี่น้องเกษตรกรชาวสวนปาล์ม พล.อ.ประยุทธ์และพรรคพลังประชารัฐ ทำอะไร ขอเรียกร้องให้ พล.อ.ประยุทธ์ จันทร์โอชา นายกรัฐมนตรีและหัวหน้า คสช. และในฐานะแคนดิเดตนายกฯของพรรคพลังประชารัฐ เร่งแก้ปัญหาราคาปาล์มน้ำมันตกต่ำ ตามสัญญาที่ให้ไว้กับประชาชนว่าจะดันราคาปาล์มให้เกินกิโลกรัมละ 5 บาท เพราะขณะนี้ราคาปาล์มตกต่ำที่สุดในรอบ 20 ปี เหลือแค่กิโลกรัมละ 1.8 บาท แต่ยังไม่เห็นความกระตือรือร้นของรัฐบาลนี้ที่จะแก้ปัญหา ซ้ำยังมีแนวคิดไม่เข้าท่าจะใช้เงิน 15,000 ล้านบาท แจกให้คนไปเที่ยวเมืองรอง ถือเป็นการใช้เงินไม่ถูกจุด จัดลำดับความสำคัญไม่ถูกต้อง ทำให้ตลอด 5 ปีการบริหารของรัฐบาล คสช. ไม่สามารถฟื้นเศรษฐกิจฐานรากได้,ให้ขยันเหมือนกระสันตั้งรัฐบาล,นายเชาว์กล่าวว่า เห็นแกนนำพรรคพลัง-ประชารัฐประกาศจะทำทุกวิถีทางจัดตั้งรัฐบาล ก็อยากให้ใช้ความกระตือรือร้นที่ต้องการเข้าสู่อำนาจ มาผลักดันแก้ปัญหาให้ชาวสวนปาล์มเร่งด่วนด้วย อีกทั้งรัฐบาลชุดนี้มีอำนาจเต็มสามารถอนุมัติงบประมาณได้ ไม่ติดเงื่อนไขข้อห้ามตามรัฐธรรมนูญ ควรใช้ให้เป็นประโยชน์กับประชาชน ไม่เช่นนั้นคนอาจเข้าใจว่ารัฐบาลพร้อมใช้อำนาจพิเศษไปเอื้อให้กับทุนใหญ่,บิ๊กตู่ รักชาติจริงควรพอได้แล้ว,ด้าน น.ส.เกศปรียา แก้วแสนเมือง โฆษกพรรคเพื่อชาติ กล่าวว่า อยากถาม พล.อ.ประยุทธ์ จันทร์โอชา นายกฯและหัวหน้า คสช. ว่ารักชาติจริงไหม ถ้ารักชาติจริงช่วยพิจารณาตนเอง แล้วประกาศว่า ผมพอแล้ว โดยการเสียสละอำนาจเพื่อความสุขของคนไทย เพราะผลงาน 5 ปีเห็นชัดว่าทำเศรษฐกิจฐานรากพัง ปีเศษที่ผ่านมา ใช้เงินโครงการบัตรสวัสดิการแห่งรัฐไปแล้วกว่า 120,000 ล้านบาท แต่คนยังไม่หายจน ทำให้เกิดคำถามว่าทำไมรัฐบาลต้องทุ่มเงินกระตุ้นเศรษฐกิจมากมายขนาดนี้ ไหนบอกว่าเศรษฐกิจยังดี การแจกเงินถี่ๆคือใบเสร็จความผิดพลาดการบริหารเศรษฐกิจของรัฐบาลนี้ หาก พล.อ.ประยุทธ์รักชาติจริงอย่างที่กล่าวอ้าง ควรรู้จักพอ ยอมเสียสละอำนาจให้ผู้อื่นเข้ามาบริหารประเทศ จะทำให้ พล.อ.ประยุทธ์ยังมีที่ยืนในประวัติศาสตร์ แต่ถ้ายังยึดติดอำนาจทำให้เศรษฐกิจฐานรากพังพินาศ ส่งผลทำให้ประเทศชาติพัง พล.อ.ประยุทธ์ก็จะพังยิ่งกว่า,นายกฯย้ำสัมพันธ์ไทย–จีนดีสุด,สำหรับภารกิจการเข้าร่วมประชุมเวทีข้อริเริ่มสายแถบและเส้นทาง (Belt and Road Forum for International Cooperation- BRF) ครั้งที่ 2 ที่กรุงปักกิ่ง สาธารณรัฐประชาชนจีน ของ พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) และคณะ เมื่อเวลา 08.15 น. วันที่ 27 เม.ย. (ตามเวลาท้องถิ่น ณ กรุงปักกิ่งเร็วกว่า กทม. 1 ชั่วโมง) พล.อ. ประยุทธ์ให้สัมภาษณ์ถึงผลสำเร็จการเข้าร่วมประชุมครั้งนี้ คือการรับรองแถลงการณ์ร่วมของการประชุมผู้นำโต๊ะกลม (Leaders Roundtable) ส่งเสริมความร่วมมือเชื่อมโยงประเทศที่อยู่ในเส้นทางสายไหม ภายใต้กรอบข้อริเริ่มสายแถบและเส้นทาง (BRI) ใน 5 มิติ ได้แก่ 1.นโยบาย 2.โครงสร้างพื้นฐานทุกมิติ 3.ส่งเสริมการพัฒนาที่ยั่งยืน 4.เสริมสร้างความเข้มแข็งร่วมมือปฏิบัติได้จริงและมีผลลัพธ์เป็นรูปธรรม โดยเฉพาะการพัฒนาระเบียงเศรษฐกิจและโครงสร้างพื้นฐานต่างๆ 5.พัฒนาแลกเปลี่ยนระดับประชาชน ในโอกาสได้หารือทวิภาคีกับผู้นำระดับสูงของจีน ทั้งสองฝ่ายพึงพอใจช่วง 5 ปี ไทยและจีนมีสัมพันธ์ที่ดีที่สุด มีความร่วมมือทั้งรถไฟ อีอีซี ยืนยันจะรักษาพลวัตที่ดีของความสัมพันธ์ จะดูแลนักลงทุน และนักท่องเที่ยวจีนอย่างดีที่สุด,โชว์วิชั่นบนเวทีผู้นำโต๊ะกลม,ต่อมาเวลา 11.00 น. ที่ศูนย์ประชุมนานาชาติทะเลสาบเยี่ยนซี พล.อ.ประยุทธ์ขึ้นกล่าวสุนทรพจน์ในการประชุมโต๊ะกลมเวทีข้อริเริ่มสายแถบและเส้นทาง (BRF Leaders Roundtable) ภายใต้หัวข้อ ส่งเสริมความเชื่อมโยงเพื่อแสวงหาช่องทางใหม่สำหรับการเติบโต จากนั้น พล.ท.วีรชน สุคนธปฏิภาค รองโฆษกประจำสำนักนายกรัฐมนตรีกล่าวสรุปสาระสำคัญสุนทรพจน์ว่า นายกฯกล่าวถึงการเชื่อมโยงอาเซียนไปยังภูมิภาคต่างๆ ผ่านโครงการ BRI ที่มีโครงการเขตพัฒนาพิเศษภาคตะวันออก (อีอีซี) เป็นหนึ่งแม่แบบสร้างฐานเชื่อมโยงในรูปแบบการขนส่งต่อเนื่อง อาทิ โครงการพัฒนาสนามบินอู่ตะเภา โครงการรถไฟความเร็วสูงเชื่อม 3 สนามบินหลัก (ดอนเมือง-สุวรรณภูมิ-อู่ตะเภา) โครงการพัฒนารถไฟทางคู่เชื่อมโยงจีน-ลาว-ไทย-กัมพูชา และโครงการระบบขนส่งสินค้าแบบไร้รอยต่อไปยังท่าเรือน้ำลึกแหลมฉบัง และท่าเรือมาบตาพุด และยินดีที่ประชุมครั้งนี้มีการลงนามโครงการความเชื่อมโยงระหว่างไทย-ลาว-จีน เพื่อเชื่อมต่อหนองคาย-เวียงจันทน์,ผลประโยชน์ต้องตกที่พลเมือง,พล.ท.วีรชนชี้แจงต่อว่า การเชื่อมโยงผ่านการอำนวยความสะดวกการค้า การลงทุน และการประกอบธุรกิจระหว่างกัน สร้างความเชื่อมโยงด้วยการขับเคลื่อนให้แผนแม่บทอาเซียน ว่าด้วยความเชื่อมโยง 2025 และแผนแม่บท ACMECS 2019- 2025 ให้เกิดผล จัดตั้งแหล่งเงินทุนที่ยั่งยืน ที่สำคัญนายกฯกล่าวชื่นชมจีนที่เป็นผู้ริเริ่มการจัดตั้งธนาคารเพื่อการลงทุนโครงสร้างพื้นฐานแห่งเอเชีย (AIIB) และกองทุน Silk Road Fund ขณะที่ความร่วมมือระหว่างประเทศลุ่มแม่น้ำอิระวดี-เจ้าพระยา-แม่โขง (ACMEC) กำลังอยู่ระหว่างการจัดตั้ง ACMECS Fund จึงขอเชิญจีนและมิตรประเทศร่วมเป็นหุ้นส่วน โดยผลประโยชน์ต้องตกอยู่กับพลเมืองมากที่สุด,ผู้สื่อข่าวรายงานว่า หลังการประชุมผู้นำได้ถ่ายภาพหมู่ร่วมกันที่จัตุรัส ฮั่ว เซว่ หน้าศูนย์ประชุมนานาชาติทะเลสาบเยี่ยนซี จากนั้นนายกฯและคณะ เดินทางมายังท่าอากาศยานนานาชาติกรุงปักกิ่ง เพื่อขึ้นเครื่องเดินทางกลับ กทม. ขณะที่อินสตาแกรม prayutofficial ได้โพสต์ภาพนายกฯจับมือกับนายสี จิ้นผิง ประธานาธิบดีจีน พร้อมโพสต์ข้อความว่า ประเทศไทย ต้องไปต่อมั่นคง มั่งคั่ง ยั่งยืน#เดินหน้าประเทศไทย กระทั่งเวลา 18.20 น. พล.อ.ประยุทธ์ และคณะเดินทางกลับถึงท่าอากาศยานทหาร 2 กองบิน 6 ดอนเมือง โดยไม่ยอมให้สัมภาษณ์แต่อย่างใด,กต.ปัดพัลวันยกโขยงเยือนจีน,ขณะที่ น.ส.บุษฎี สันติพิทักษ์ อธิบดีกรมสารนิเทศ และโฆษกกระทรวงการต่างประเทศ กล่าวชี้แจงถึงเสียงวิจารณ์การขนคณะผู้แทนไทยร่วมเดินทางไปร่วมประชุมที่จีนเป็นจำนวนมาก ว่า การประชุมข้อริเริ่มสายแถบหนึ่งเส้นทาง จัดขึ้นระหว่างวันที่ 25-27 เม.ย. มีทั้งการประชุมระดับผู้เชี่ยวชาญ และระดับสูง จำนวน 12 เวที ครอบคลุมประเด็นความเชื่อมโยงทุกมิติ ตั้งแต่ด้านนโยบาย โครงสร้างพื้นฐาน การค้าการลงทุน เทคโนโลยีและนวัตกรรมดิจิทัล จนถึงด้านการศึกษา และประชาชน โดยมีผู้แทนจาก 150 ประเทศ 29 องค์การระหว่างประเทศ ภาควิชาการ และเอกชนจำนวนมาก เข้าร่วมกว่า 5,000 คน สำหรับไทยมี รมว.ต่างประเทศ, รมว.คมนาคม, รมว.ดิจิทัลเพื่อเศรษฐกิจและสังคม, เลขาธิการ ป.ป.ช., เลขาธิการบีโอไอ รวมทั้งผู้แทนหน่วยงานอื่นที่ได้รับเชิญ,ชูบทบาทประธานอาเซียน,น.ส.บุษฎีกล่าวว่า ส่วนการประชุมระดับผู้นำ นายกฯได้รับเชิญจากนายสี จิ้นผิง ประธานาธิบดีสาธารณรัฐประชาชนจีน เข้าร่วมการประชุมระดับผู้นำระหว่างวันที่ 26-27 เม.ย. ประกอบด้วย การประชุมระดับสูง และการประชุมผู้นำโต๊ะกลม มีผู้นำเข้าร่วม 38 ประเทศ จากทุกทวีป รวมทั้งอาเซียน 10 ประเทศ เพื่อติดตามความคืบหน้าของความร่วมมือและโครงการต่างๆ ภายใต้ข้อริเริ่มฯ และเพื่อหารือถึงทิศทางความร่วมมือในอนาคต ไทยให้ความสำคัญกับข้อริเริ่มฯ ถือเป็นยุทธศาสตร์ด้านการพัฒนา โดยเฉพาะความเชื่อมโยง การพัฒนาอย่างยั่งยืน เน้นประชาชนเป็นศูนย์กลาง สอดคล้องกับยุทธศาสตร์การพัฒนาของไทย โดยจีนถือเป็นประเทศเพื่อนบ้านสำคัญที่มีความสัมพันธ์ใกล้ชิดกันในทุกระดับ ในการเข้าร่วมครั้งนี้นอกเหนือจากการแสดงถึงบทบาทของไทยในฐานะสะพานเชื่อมระหว่างภูมิภาค รวมถึง BRI แล้ว ยังแสดงถึงบทบาทไทยในฐานะประธานอาเซียนด้วย,แอมเนสตี้บี้ อสส.เคลียร์คดี,วันเดียวกัน นางแคทเธอรีน เกอร์สัน เจ้าหน้าที่องค์การสิทธิมนุษยชน แอมเนสต้ี อินเตอร์เนชั่นแนล ฝ่ายรณรงค์ประเด็นประเทศไทย ออกแถลงการณ์ถึงกรณีสำนักงานอัยการสูงสุด เลื่อนนัดฟังคำสั่งฟ้องเป็นครั้งที่ 2 คดีผู้บริหาร 3 คนของพรรคอนาคตใหม่ ในข้อกล่าวหาความผิดตาม พ.ร.บ.ว่าด้วยการกระทำผิดทางคอมพิวเตอร์ ว่า แอมเนสต้ีเรียกร้องให้ทางการไทยเร่งการพิจารณาเพื่อยุติการดำเนินคดีอาญาต่อบุคคลใดๆ อันเนื่องมาจากการใช้สิทธิเสรีภาพของตนอย่างสงบ และกังวลว่าจะมีการใช้วิธีดำเนินคดีอาญาที่ยืดเยื้อ เพื่อขัดขวางฝ่ายตรงข้ามทางการเมือง และผู้วิจารณ์อย่างสงบ โดยไม่คำนึงว่าสุดท้ายคดีจะเข้าสู่การพิจารณาของศาลหรือไม่ และแอมเนสตี้ยังเรียกร้องให้ยกเลิกการดำเนินคดีอาญาต่อบุคคลต่างๆ ทั้งนักการเมือง นักกฎหมาย นักกิจกรรม และนักปกป้องสิทธิมนุษยชน ที่ถูกดำเนินคดีทั้งข้อหายุยงปลุกปั่น และหมิ่นประมาททางอาญา โดยเป็นผลมาจากการจัดการประท้วงอย่างสงบ การวิจารณ์รัฐบาล และการกล่าวถึงการละเมิดสิทธิแรงงาน,อ่านข่าวล่าสุด เจาะลึกข้อมูลเลือกตั้ง 2562,https://www.thairath.co.th/election, 
พปชร.นัดถกผู้สมัคร ส.ส.ถือหุ้นสื่อ สมชัย ชี้เกมโดมิโนการเมืองเริ่มต้นแล้ว กรณ์ แบะท่าร่วมรัฐบาล พปชร. เชาว์ ฉะยับผลงานโบดำ รบ.คสช.
พลังประชารัฐ,กกต.,ตรวจสอบ,คุณสมบัติส.ส.,ถือหุ้นสื่อ,ขัดรัฐธรรมนูญ,ข่าวหน้า1,เลือกตั้ง